text: РЕГЛАМЕНТ ЗА ИЗПЪЛНЕНИЕ (ЕС) № 657/2013 НА КОМИСИЯТА
  от 10 юли 2013 година
  за изменение на Регламент за изпълнение (ЕС) № 1079/2012 за определяне на изисквания за честотно отстояние между гласовите канали за Единното европейско небе
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 552/2004 на Европейския парламент и на Съвета от 10 март 2004 г. относно оперативната съвместимост на европейската мрежа за управление на въздушното движение (Регламент за оперативната съвместимост) (1), и по-специално член 3, параграф 5 от него,
  като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (Рамков регламент) (2), и по-специално член 8, параграф 1 от него,
  като има предвид, че:
  (1)
  В Регламент за изпълнение (ЕС) № 1079/2012 на Комисията (3) се изисква съгласувано въвеждане на гласова комуникация въздух-земя, използваща намалено честотно отстояние между каналите от 8,33 kHz, с цел да се увеличи броят на наличните честоти за гласова връзка въздух-земя и да се даде възможност за увеличаване броя на секторите въздушно пространство и свързания с това капацитет за контрол на въздушното движение.
  (2)
  Чрез член 6, параграф 3 от Регламент за изпълнение (ЕС) № 1079/2012 трябваше да се постави цел на държавите членки, изброени в приложение I, броят на новите конвертирания на честоти с канално отстояние 8,33 kHz да бъде най-малко 25 % от общия брой на честотите с канално отстояние 25 kHz, които са предоставени на всички районни контролни центрове в държавата членка. От друга страна обаче публикуваният понастоящем текст на член 6, параграф 3 може да се тълкува като налагане на по-малко амбициозно задължение, което на практика би могло значително да намали задължението за създаване на допълнителни честоти за държавите членки с повече от един районен контролен център.
  (3)
  Целта на изменението е да се даде по-ясна формулировка на член 6, параграф 3 от Регламент за изпълнение (ЕС) № 1079/2012, поради което първоначалната дата на прилагане на този акт следва да бъде запазена.
  (4)
  Поради това Регламент за изпълнение (ЕС) № 1079/2012 следва да бъде съответно изменен.
  (5)
  Мерките, предвидени в настоящия регламент, са в съответствие със становището на Комитета за единно небе,
  ПРИЕ НАСТОЯЩИЯ РЕГЛАМЕНТ:
  Член 1
  Член 6, параграф 3 от Регламент за изпълнение (ЕС) № 1079/2012 се заменя със следното:
  „3. Държавите членки, посочени в приложение I, осъществяват не по-късно от 31 декември 2014 г. определен брой конвертирания към канално отстояние от 8,33 kHz, който да е равен поне на 25 % от общия брой на предоставянията на радиочестоти при канално отстояние от 25 kHz, регистрирани в централния регистър и разпределени на конкретни районни контролни центрове (РКЦ) в дадена държава членка. Тези конвертирания не са ограничени до предоставянията на радиочестоти на РКЦ и не включват предоставянията на радиочестоти за комуникация за оперативно управление.“
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Той се прилага от 7 декември 2012 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 10 юли 2013 година.